SPCGขายไฟอีก7โครงการ
เอสพีซีจีเริ่มจำหน่ายไฟฟ้าเชิงพาณิชย์ของโครงการโซล่าฟาร์ม อีก 7 โครงการ
17 ม.ค. 2556

เอสพีซีจีเริ่มจำหน่ายไฟฟ้าเชิงพาณิชย์ของโครงการโซล่าฟาร์ม อีก 7 โครงการ บริษัท เอสพีซีจี (SPCG) แจ้งการเริ่มจำหน่ายไฟฟ้าเชิงพาณิชย์ของโครงการโซล่าฟาร์ม อีก 7 โครงการคาดจะเริ่มรับรู้รายได้ในเดือนม.ค.นี้ เป็นต้นไป  ทั้งนี้ โครงการ 7 แห่งดังกล่าวมีกำลังการผลิตโครงการละ 6  เมกะวัตต์  และก่อนหน้านี้ได้รับรู้รายได้จากการไฟฟ้าไปแล้ว 9 โครงการเป็นผลให้บริษัทมีโครงการโซล่าฟาร์มที่จำหน่ายไฟฟ้ามาแล้วรวมทั้งสิ้น 16 โครงการ รวมกำลังการผลิต 102เมกะวัตต์
ส่วนโครงการที่เหลืออีก 20โครงการได้รับการสนับสนุนทางด้านการเงินจากสถาบันการเงินครบถ้วนแล้วและอยู่ระหว่างการก่อสร้างซึ่งมีความคืบหน้าตามแผนการที่ได้วางไว้  ทั้งนี้คาดว่าจะก่อสร้างแล้วเสร็จและจำหน่ายไฟฟ้าได้ตามกำหนดในปี 2556 นี้
สำหรับโครงการโซล่าฟาร์ม   7  โครงการ ประกอบด้วย     1.บริษัท โซล่า เพาเวอร์(โคราช 5)     2.บริษัท โซล่า เพาเวอร์(โคราช 8)         3.บริษัท โซล่า เพาเวอร์(โคราช 9)         4.บริษัท โซล่า เพาเวอร์(ขอนแก่น3)        5.บริษัท โซล่า เพาเวอร์(ขอนแก่น 8)         6.บริษัท โซล่า เพาเวอร์(ขอนแก่น5)          7.บริษัท โซล่า เพาเวอร์(ขอนแก่น4)
บริษัทเอสพีซีจี เป็นผู้นำในการพัฒนาโครงการโซล่าฟาร์ม รวม 36 โครงการ เพื่อจำหน่ายไฟฟ้าตามสัญญาซื้อขายไฟฟ้ากับการไฟฟ้าส่วนภูมิภาคและได้รับเงินสนับสนุน(Adder) จากกองทุนพัฒนาไฟฟ้า สำนักงานคณะกรรมการกำกับกิจการพลังงาน จำนวน 8บาทต่อหน่วย เป็นระยะเวลา 10 ปี  และโครงการโซล่าฟาร์มของกลุ่มบริษัท ทั้ง 16 โครงการสามารถลดการปล่อยก๊าซเรือนกระจกได้ประมาณปีละ 5,000 ตัน ต่อ โครงการ และอยู่ในขั้นตอนสุดท้ายของการสรุปเอกสารเพื่อจำหน่ายคาร์บอนเครดิต